Seks smittet i utbrudd av E. coli – ukjent smittekilde
Folkehelseinstituttet har oppdaget et nasjonalt utbrudd med mage-tarmbakterien E. coli. Det er påvist smitte hos seks personer. Disse er bosatt i ulike deler av landet, opplyser Folkehelseinstituttet. Personene er blitt syke fra perioden oktober i fjor til mai i år. De er i alderen 14–49 år. To av personene er bosatt i Rogaland, de andre i Viken, Trøndelag, Vestland og Oslo. – Vi har gode prosedyrer for oppfølging av tilfeller med EHEC-infeksjon, og ingen av personene i dette utbruddet har utviklet den alvorlige komplikasjonen HUS, sier Lund. Gir diaré Smittes man av EHEC-bakterier, kan man få diaré, som kan være blodig. Denne tilstanden varer normalt i fire til ti dager hos voksne. I sjeldne tilfeller kan bakterien gi den alvorlige nyresykdommen hemolytisk uremisk syndrom (HUS). Det er særlig barn, eldre og personer med svekket helsetilstand som er utsatt for å utvikle denne komplikasjonen. Antar smitte gjennom mat Smittekilden er foreløpig ukjent. Men det er vanlig at mage-tarmbakterier smitter gjennom matvarer, opplyser Mattilsynet. – Personene som har fått påvist bakterien, er bosatt i fem fylker, og de er blitt smittet på ulike tidspunkter som går over en lang periode. Vi antar derfor at de er smittet gjennom en matvare som er distribuert over hele landet og som har relativt lang holdbarhet, sier lege Hilde Marie Lund i FHI. Det kartlegges om personene kan ha samme smittekilde. Både Mattilsynet, FHI, Veterinærinstituttet og kommuneoverleger samarbeider nå om å etterforske utbruddet. – Det gjennomføres intervjuer om hva personene har spist og hva de har vært i kontakt med. Det kan også bli aktuelt å ta prøver av mat og matrester og matemballasje, for om mulig, å finne smittekilden, sier Turid Berglund i seksjon biologisk mattrygghet i Mattilsynet.
Seks personer fra forskjellige deler av landet er smittet av mage-tarmbakterien E. coli.  Personene er i alderen 14-49 år og er rapportert smittet mellom oktober 2022 og mai 2023. Ingen av dem har utviklet alvorlig sykdom. Smittekilden er foreløpig ukjent, men antas å være gjennom matvarer med lang holdbarhet, distribuert over hele landet. Folkehelseinstituttet, Mattilsynet, Veterinærinstituttet og kommuneoverleger samarbeider om å etterforske utbruddet.